stališčem Sveta glede sprejetja direktive Evropskega parlamenta in Sveta o tehničnih predpisih za plovila, namenjena za plovbo po celinskih plovnih poteh, spremembi Direktive 2009/100/ES in razveljavitvi Direktive 2006/87/ES Evropskega parlamenta in Sveta

2013/0302 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta glede sprejetja direktive Evropskega parlamenta in Sveta o tehničnih predpisih za plovila, namenjena za plovbo po celinskih plovnih poteh, spremembi Direktive 2009/100/ES in razveljavitvi Direktive 2006/87/ES Evropskega parlamenta in Sveta

1.Ozadje

Datum predložitve predloga Evropskemu parlamentu in Svetu: 10. september 2013 (dokument COM(2013) 622 final – 2013/0302 COD). Datum mnenja Evropskega ekonomsko-socialnega odbora: 21. januar 2014. Datum mnenja Odbora regij: 31. januar 2014. Datum stališča Evropskega parlamenta, prva obravnava: 15. april 2014. Datum, na katerega je Svet sprejel svoje stališče: 13. maj 2016.

2.Cilj predloga Komisije

Direktiva 2006/87/ES določa tehnične predpise za plovila, ki plujejo po omrežju celinskih plovnih poti EU. Ob tem je Centralna komisija za plovbo po Renu v Revidirani konvenciji o plovbi po Renu določila tehnične zahteve za plovila, ki plujejo po tej reki. Namen Direktive 2006/87/ES je zagotoviti varno plovbo pod pogoji, enakovrednimi tistim, ki jih zajemajo pravila za plovbo po Renu. Z Direktivo naj bi se prav tako zagotovilo, da spričevala Unije za plovbo po celinskih plovnih poteh, ki potrjujejo, da so vse vrste plovnih objektov v celoti skladne s tehničnimi zahtevami, veljajo na vseh celinskih plovnih poteh EU, tudi na Renu, in da spričevala, ki veljajo za Ren, veljajo tudi na vseh drugih celinskih plovnih poteh EU. Na splošno tehnične zahteve iz prilog k Direktivi zajemajo standarde iz predpisov o inšpekcijskih pregledih plovil, ki plujejo po Renu .

Vendar je težko zagotoviti skladnost med obema pravnima ureditvama, saj za vsako od njiju veljajo lastna pravila in postopki. Da bi se ohranila pravna varnost in zagotovili enaki konkurenčni pogoji, je potreben napredek v smeri enega samega, enotnega sklopa tehničnih standardov.

Glavna razloga za revizijo Direktive sta poenostavitev odločanja o sprejemanju tehničnih standardov za plovila za plovbo po celinskih plovnih poteh in poenotenje tehničnih standardov pravnih ureditev EU in Centralne komisije za plovbo po Renu.

Centralna komisija za plovbo po Renu je za uresničitev teh ciljev junija 2015 ustanovila mednarodni organ, odbor CESNI (Comité européen pour les standards dans le domaine de la navigation intérieure), ki naj bi oblikoval enotne tehnične standarde za plovila za plovbo po celinskih plovnih poteh. Odbor je novembra 2015 sprejel prvi tehnični standard za plovila za plovbo po celinskih plovnih poteh, tako da je mogoče sklic na ta standard v direktivo vključiti pred njenim dokončnim sprejetjem in objavo.

Sklici na nadaljnje različice tehničnega standarda odbora CESNI bodo v zakonodajo EU vključeni z delegiranimi akti.

3. Pripombe na stališče Sveta

Namen večine sprememb Sveta je doseči večjo jasnost in lažje izvajanje direktive. Spremembe temeljijo na desetletnih izkušnjah z njeno uporabo.

Stališče Sveta zajema naslednje glavne spremembe:

Členi so bili prerazporejeni v tematska poglavja, zato je besedilo jasnejše. Na zahtevo Komisije se je Svet strinjal, da se tehnične zahteve iz prilog ne spremenijo tako, da bi se nanašale na standard CESNI, ki je bil sprejet v okviru razprav v Svetu novembra 2015 (glej zgoraj). Svet je nekatera dodatna podrobna postopkovna vprašanja iz Priloge II prenesel v normativni del direktive, poleg tistih, ki so bila prenesena že v predlogu Komisije.

Svet je izkoristil priložnost za posodobitev klasifikacije celinskih plovnih poti v Prilogi I. Švedska je vstavila svojo klasifikacijo ter s tem svoje celinske plovne poti vključila na področje uporabe direktive.

Svet je spremenil tudi člen 30, v katerem so navedene države članice, ki so izključene s področja uporabe direktive, ker nimajo celinskih plovnih poti ali ker se v njih plovba po celinskih plovnih poteh ne izvaja v velikem obsegu. Druge so zajete z direktivo.

Določbe o varstvu podatkov v zvezi z evropsko zbirko podatkov o ladijskih trupih so bile razširjene v skladu z mnenjem Evropskega nadzornika za varstvo podatkov (ENVP), s katerim se je Komisija posvetovala na zahtevo Sveta. Direktiva zdaj zajema nekatere bistvene vidike obdelave osebnih podatkov (kategorije podatkov, ki se obdelujejo, razlogi za njihovo obdelavo, prejemniki podatkov in obdobje hranjenja podatkov). Poleg tega je bila Komisija pooblaščena za sprejemanje pravil o delovanju zbirke podatkov z delegiranimi akti.

Manjša pravna neusklajenost z Direktivo 2009/100/ES, ki je povzročila prekrivanje področij uporabe, je bila s spremembo Direktive 2009/100/ES odpravljena.